শুরু থেকে প্রেসিং ফুটবল খেললেও কাঙ্ক্ষিত গোলের জন্য ৩১ মিনিট পর্যন্ত অপেক্ষা করতে হয় বায়ার্ন মিউনিখকে। এর আগে গোরেটস্কার দু’টি প্রয়াস রুখে দেন বিপক্ষ গোলরক্ষক। জার্মান ক্লাবটির দুই উইং ব্যাক জোসুয়া কিমিচ ও ডেভিড আলাবা ঘনঘন ওভারল্যাপে ওঠায় সমস্যায় পড়ে গ্রিসের ক্লাবটি। ৩০ মিনিটে কর্নারের সময় বক্সের মধ্যে লিওয়ানডস্কিকে ফেলে দেন কোসিচ। রেফারি সঙ্গত কারণেই পেনাল্টির নির্দেশ দেন। স্পটকিক থেকে লক্ষ্যভেদে ভুল হয়নি পোলিশ স্ট্রাইকারটির (১-০)। প্রথমার্ধের মতো বিরতির পরেও বায়ার্নের আধিপত্য ছিল সংশয়াতীত। এই পর্বে গোরেটস্কা ও রিবেরি সহজ সুযোগ নষ্ট করেন। ৭১ মিনিটে কর্নার থেকে ভেসে আসা বল বিপক্ষের এক ডিফেন্ডারের মাথায় লেগে দ্বিতীয় পোস্টের কাছে এলে তা গোলে ঠেলে দেন লিওয়ানডস্কি (২-০)। এই গোলটির ক্ষেত্রে তাঁর অ্যাক্রোব্যাটিক ফিটনেসের প্রশংসা না করে উপায় নেই।